b"\n_START_ARTICLE_\nSteglitz\n_START_SECTION_\nGeografi\n_START_PARAGRAPH_\nSteglitz ligger s\xc3\xb8rvest i Berlin, i overgangen mellom de tett bebygde omr\xc3\xa5dene i indre by og forstedene med villabebyggelse. Den n\xc3\xa5v\xc3\xa6rende ortsteilen har et tradisjonelt borgerlig preg, og i den industrielle epoke av byens historie oppsto boligomr\xc3\xa5dene omkring som villakolonier. Med hensyn til inntekt og levestandard ligger bydelens befolkning over gjennomsnittet i Berlin._NEWLINE_Schlossstrasse danner sentrum i ortsteilen. Den er den nest st\xc3\xb8rste handlegaten i Berlin, og dermed det viktigste sentrum s\xc3\xb8r i byen. _NEWLINE_Steglitz ligger p\xc3\xa5 h\xc3\xb8ysletten Teltow p\xc3\xa5 h\xc3\xb8ydedraget Rauhen Berg, som idag bare delvis er i behold. H\xc3\xb8yeste punkt i Steglitz er Fichtenberg med 68 meter over havet. Elven B\xc3\xa4ke og Teltowkanalen renner igjennom ortsteilen._NEWLINE_Ortsteilen grenser i s\xc3\xb8r mot Lankwitz, Lichterfelde og Dahlem, i nord mot Wilmersdorf og Friedenau. Omr\xc3\xa5det av ortsteilen kalt S\xc3\xbcdende grenser med viseren mot Sch\xc3\xb6neberg og Tempelhof.\n_START_SECTION_\nHistorie\n_START_PARAGRAPH_\nNavnet Steglitz kan v\xc3\xa6re av slavisk opphav og avledet av stygl (ved berget) og den markiske ofte forekommende endelsen itz (bosetting)._NEWLINE_Landsbyen Steglitz er sannsynligvis grunnlagt innenfor den askaniske utbyggingen av omr\xc3\xa5det p\xc3\xa5 1200-tallet. 1242 ble den nevnt f\xc3\xb8rste gang som Stegelitze. Steglitz nevnt f\xc3\xb8rste gang i Karl IV's landbok fra 1375._NEWLINE_Steglitz profitterte p\xc3\xa5 sin beliggenhet ved den tidligere Reichsstrasse 1, dagens Bundesstrasse 1. Veien som fulgte traseen til en handelsvei fra middelalderen, gikk opprinnelig mer enn 1 000 kilometer fra Aachen, gjennom Berlin og K\xc3\xb6nigsberg til den tysk-litauiske grensen og ble regnet som den viktigste tyske veiforbindelse. I 1792 fikk den som den f\xc3\xb8rste tyske landevei fast dekke._NEWLINE_Neu-Steglitz villaomr\xc3\xa5de oppsto mellom Breite Strasse og Albrechtstrasse. Fabrikant Johann Adolph Heese etablerte i 1840 en morb\xc3\xa6rtreplantasje og tilh\xc3\xb8rende silkeindustri p\xc3\xa5 stedet. Steglitz ble etterhvert det viktigste omr\xc3\xa5det for silkeproduksjon i Preussen. Landsbyen Stegelitz og Neu-Stegelitz ble i 1870 sl\xc3\xa5tt sammen og dermed forsvant ogs\xc3\xa5 den andre e i navnet; byen ble heretter kalt Steglitz._NEWLINE_Steglitz' befolkning \xc3\xb8kte mot \xc3\xa5rhundreskiftet og videre ut p\xc3\xa5 1900-tallet. I 1920 hadde Steglitz n\xc3\xa5dd 80 000 innbyggere og ble i den store bydelsreformen samme \xc3\xa5r, sammensl\xc3\xa5tt med Stor-Berlin. Fra 2001 er ortsteilen Steglitz en del av bydelen Steglitz-Zehlendorf."